‘แอปเปิล’ย้ายหนีจีนโยกงานกลับประเทศ
แอปเปิล อิงก์ เตรียมโยกงานบางส่วนกลับสหรัฐ กูรูชี้เป็นแผนการตลาดชั้นเยี่ยม
8 ธ.ค. 2555

แอปเปิล อิงก์ เตรียมโยกงานบางส่วนกลับสหรัฐ กูรูชี้เป็นแผนการตลาดชั้นเยี่ยม
ทิม คุก ประธานเจ้าหน้าที่บริหารของแอปเปิล อิงก์ เปิดเผยกับสื่อหลายแขนงว่า บริษัทจะย้ายฐานการผลิตคอมพิวเตอร์แมค จากประเทศจีนกลับไปยังสหรัฐอีกครั้งในปีหน้านี้ ซึ่งบรรดานักวิเคราะห์ระบุว่าเป็นกลยุทธ์การประชาสัมพันธ์ที่ฉลาด และเป็นบริษัทกลุ่มแรกๆ ที่ประกาศโยกย้ายงานกลับไปยังบ้านเกิดด้วย
คุก กล่าวว่า แอปเปิลจะทุ่มงบ 100 ล้านเหรียญสหรัฐ (ราว 3,050 ล้านบาท) เพื่อย้ายการผลิตบางส่วนจากจีนกลับไปยังสหรัฐ โดยระบุเพียงว่าเป็นสายการผลิตคอมพิวเตอร์แมคเท่านั้น 
ในวันเดียวกัน ผู้พิพากษาศาลแขวงแคลิฟอร์เนีย สหรัฐ เรียกร้องให้แอปเปิล อิงก์ และซัมซุง อิเล็กทรอนิกส์ ไกล่เกลี่ยเพื่อยุติสงครามฟ้องร้องด้านทรัพย์สินทางปัญญา ที่เริ่มมาตั้งแต่ปีที่แล้ว
“ฉันคิดว่าถึงแก่เวลาของสันติภาพโลกแล้ว ซึ่งจะเป็นการดีกว่าสำหรับผู้บริโภค อุตสาหกรรม และทุกฝ่าย” เอเอฟพีอ้างคำกล่าวของ ลูซี โก๊ะ ระหว่างพิจารณาจำนวนเงินค่าปรับที่ซัมซุงต้องจ่ายให้แอปเปิล 1,050 ล้านเหรียญสหรัฐ (ราว 3.2 หมื่นล้านบาท) อย่างไรก็ตาม ทีมกฎหมายของทั้งสองฝ่ายยังมีความเห็นที่แตกต่าง โดยฝ่ายซัมซุงต้องการเจรจาไกล่เกลี่ย ขณะที่ฝ่ายแอปเปิลนั้นไม่เห็นด้วย